鰥夫嘅房產

《**鰥夫嘅房產》**（英文： Widowers ' Houses ）係愛爾蘭劇作家蕭伯納嘅第一部上演嘅舞台劇，喺1892年12月9日喺蘇豪區迪恩街73號嘅舊皇家劇院首演。首演係以獨立戲劇協會（該協會係一個會員制俱樂部）嘅名義舉辦，原因係為咗逃避宮務大臣辦公室嘅審查。呢部劇作係佢嘅「唔開心劇集」（ *Plays Unpleasant* ）系列嘅第一部作品，呢部戲嘅目的係想揭露社會嘅虛偽同唔公平。

## 人物

### 哈里 · 特倫奇（ Harry Trench ）
係一個屋企比較窮嘅英國貴族，收入微薄，經濟狀況並唔寬裕，佢亦係一個年輕嘅醫生，同埋套戲裡面嘅中心人物。蕭伯納將佢寫成一個天真、軟弱嘅理想主義者，道德上有好多矛盾嘅地方，佢亦都係一個令人同情嘅角色。故事圍繞住佢嘅道德衝突：佢鍾意布蘭琪，不過當佢發現未來岳父薩托里烏斯先生係貧民窟嘅房東，佢透過剝削窮人牟利。哈里起初拒絕接受呢份不義之財，但後來知道佢自己嘅微薄收入亦都係嚟自剝削窮人而嚟嘅，最終佢放棄道德立場，同岳父合作投機做房產項目，佢象徵咗中產階級嘅道德妥協。

### 威廉 · 科凱恩（ William de Burgh Cokane ）
威廉係一個好注重體面、禮節同埋社會地位嘅中年英國紳士。佢係哈里嘅好朋友同埋傲慢同伴（ pompous companion ），經常因為一啲禮儀同社交禮節之類嘅小問題同哈里拗頸。佢外表睇落去有啲營養不良（ ill-nourished），而且頭髮稀疏（ scanty-haired ）。佢啲性情比較急躁，而且好敏感同埋容易發脾氣，性格有啲滑稽同埋可笑。佢雖然比較平凡，不過就以為自己好醒，行為舉止有啲扮晒嘢。蕭伯納將佢塑造成為一個典型維多利亞時代紳士——好識得用好得體、好圓滑嘅說話嚟粉飾現實。

### 薩托利斯先生（ Mr . Sartorius ）
薩托利斯係一個白手起家嘅有錢佬，亦係貧民窟嘅包租公，佢額頭好高，鉤鼻，嘴唇成日抿成「一」字形，散發住氣宇軒昂嘅氣息，睇落去好有權威同埋財雄勢大嘅中年男人，佢嘅虛偽道德形象係呢套戲對社會批判嘅核心。蕭伯納將佢寫成一個表面紳士，實則冷酷務實嘅現實主義者，佢深信社會嘅貧窮係無法改變嘅現實。佢係一個典型嘅資產階級，對啲租客有一份冷漠、無情同旁觀嘅態度。

### 布蘭琪 · 薩托利斯（ Blanche Sartorius ）
布蘭琪係薩托利斯嘅獨生女，一個俾人寵壞嘅野蠻千金小姐，佢意志好堅強、性情易變，既獨立又現實嘅醒目女。佢唔關心啲窮人嘅苦難，係典型嘅維多利亞時代中產階級、既得利益者嘅心態。佢將錢同埋社會地位睇得好重，佢唔會盲目追求愛情，喺佢身上可以體現出階級利益對個人選擇嘅支配。起初，佢睇落好被動，佢嘅生活似乎俾老竇同情人限制住；但係隨住劇情嘅發展，佢逐漸成長成為一個引人注目，嘅自信又果斷嘅女仔，佢勇敢噉捍衛自己嘅慾望，同埋挑戰道德上嘅虛偽。

### 利克奇斯（ Lickcheese ）
利克奇斯係一個塊臉好污糟嘅光頭佬，佢好似一隻頑強嘅「人形爹利狗」（ human terrier ） —— 警覺性好強，又好執着，但喺老細面前表現得好卑躬屈膝，既充滿恐懼又順從。蕭伯納將佢寫成着得破破爛爛（ shabby ）、窮到燶（needy ）、頭髮亂晒，拎住個磨爛晒嘅黑色手提包。

## 古仔
呢部戲有三幕：

#### 第一幕：邂逅同埋訂婚
喺一個八月嘅下晝，天氣晴朗，年輕醫生哈利同埋好朋友威廉一齊度緊假。佢哋晌萊茵河邊雷馬根城嗰度嘅一間酒店嘅花園餐廳裡面，佢哋同有錢佬薩托利斯同埋佢嗰個精力充沛、魅力四射嘅女兒布蘭琪偶遇。哈利同布蘭琪一見鍾情，傾傾吓佢哋諗起之前喺蒸汽船上曾經見過面，兩人好快就墜入愛河，跟住好快就訂婚。薩托利斯亦支持佢哋呢段婚姻，佢提議哈利寫信通知家人。佢哋嘅訂婚以輕鬆詼諧嘅口吻展開，不過威廉就為佢哋嘅外表同社交禮儀而好擔心。呢幕展現浪漫邂逅，亦為後尾嘅衝突埋咗伏筆。

蕭伯納用一個既微妙又意味深長嘅社會階層場景作為呢一幕嘅結尾：薩托利斯同布蘭琪到咗酒店，侍應生同其他酒店員工都對佢哋都好恭敬。當一個行李生想將佢哋嘅購物袋放喺哈利同威廉嘅枱面嘅時候，薩托利斯帶住傲慢嘅姿態（ fierce condescension ）堅持話呢張枱已經有人坐，又命令行李生將購物袋放喺另一個地方。呢一幕預示咗呢套戲嘅核心衝突 —— 財富、權力同埋對窮人嘅態度。

### 第二幕：真相同埋決裂
第二幕嘅場景轉到薩托利斯先生晌倫敦莊園嘅圖書館，呢一幕展現咗薩托利斯嘅真實性格同埋佢呢種性格引發嘅道德危機。薩托利斯炒咗收租佬利克奇斯，原因係佢對啲租客太過寬容。利克奇斯表現出又驚又細膽，佢求哈里同威廉幫佢求情，呢一幕揭露咗薩托利斯作為包租公嘅殘酷同埋剝削本質。佢租出去嘅地方，環境好惡劣，既唔安全又危險，例如其中一條樓梯，曾經跌傷過三個女人。不過薩托利斯唔肯俾錢整。

當哈里知道咗自己嘅未來岳父係靠出租啲唔安全、又細又迫嘅廉租房嚟賺錢嘅時候，佢好震驚，要布蘭琪喺結婚之後唔好要佢老竇父嘅「污糟錢」，堅持淨係靠每年700英鎊嘅微薄收入過日子。布蘭琪唔同意，好嬲，兩個人拗哂交，仲分埋手。當薩托利斯同哈里講出哈里自己嘅收入亦都係嚟自呢啲房產嘅時候，套戲嘅衝突再推進一步 —— 呢個消息意味住哈里亦都係同一個剝削體系裡面嘅成員。雖然已經真相大白，不過哈里同布蘭琪仍然無辦法和好如初，布蘭琪因為哈里嘅「背叛」同傷害覺得好心碎。呢一幕以哈里同布蘭琪嘅婚約破裂，同埋對階級特權同道德虛偽嘅尖銳批判而結束。

### 第三幕：妥協同埋同謀
呢幕嘅場景係幾個月之後，喺薩托利斯晌倫敦莊園嘅書房，故事嘅重心亦由道德理想主義轉向務實嘅妥協。呢一幕以薩托利斯兩父女之間嘅一段拗撬拉開序幕。布蘭琪唔鍾意老竇想送佢出國療養，呢一幕揭露咗佢心裡面對俾人照顧嘅不滿情緒，佢尤其係唔鍾意接受老竇嘅照顧。佢鬧老竇利用佢嘅病做控制佢嘅藉口，顯示咗佢哋關係之中根深蒂固嘅情感操控。

利克奇斯再次出場，不過佢已經唔係以前嗰個利克奇斯 —— 依家佢已經係一個有錢人，一個衣著考究，好有自信嘅富翁 —— 佢將自己對貧民窟情況嘅了解轉化成為一門賺錢嘅生意。佢返嚟並唔係乞求薩托利斯，而係想向佢提出一項唔見得光嘅房地產交易，利用自己對一條新街區開發項目嘅內幕消息，將貧民窟嘅房產變成更值錢嘅資產。呢個標誌住命運嘅徹底逆轉：曾經貧困潦倒嘅收租佬，依家變成有錢又有權。

哈里知道咗自己嘅收入間接同薩托利斯嘅剝削行為掛鉤之後，徹底喪失咗原本嘅道德底線。佢應承咗加入薩托利斯嘅商業計劃，承認自己亦係呢個體係嘅幫兇嘅事實。雖然布蘭琪屋企有錢，老竇做事無底線，但係佢最終都係同老竇和解咗，呢個象徵住佢對社會同經濟現實嘅屈服。

呢一幕以哈里同布蘭琪重聚而告終，象徵實用主義戰勝咗道德原則。不過，噉嘅結局喺道德上卻係模稜兩可，凸顯咗蕭伯納對資本主義同社會虛偽嘅批判。套戲嘅最後充滿咗諷刺意味：英雄接受咗腐敗，惡行因為求生而變成正當，而窮人依然受到剝削 —— 呢個揭示咗「幸福」結局背後根深蒂固嘅唔公平。

## 創作同出版
呢套戲最初係由蕭伯納同威廉 · 阿徹喺1885年一齊創作嘅，阿徹嘅靈感嚟自法國劇作家奧日埃喺1855年寫嘅喜劇《金腰帶》（Ceinture dorée）；但係兩人後嚟鬧咗交，結果套戲就咁擱置咗。晌答應 JT Grein 嘅邀請嘅時候，蕭伯納重新整理咗套戲，又加咗第三幕，令套戲更完整。

呢套戲嘅名係戲仿《聖經》中耶穌對法利賽人嘅譴責：「你哋侵吞咗寡婦嘅房產」。蕭伯納用呢套戲揭示資產階級嘅財富建立喺嚟自剝削底層民眾嘅本質。 1905年11月17日，蕭伯納寫信畀佢嘅第一位德語譯者西格弗里德 · 特雷比奇（ Siegfried Trebitsch ）嘅時候話：「攞一本聖經，睇下《馬太福音》第23章，第14章。『你哋呢個假冒為善嘅文士同法利賽人有禍喇！因為你哋欺壓寡婦嘅家產， diet ä Heuchler ， die ihr der Witwen Hauser presset⋯），呢套戲應該叫《寡婦嘅家產》或者係《你哋呢班偽善嘅文士同法利賽人有禍喇》，或者其他出自聖經嘅標題。  註：呢段經文亦出現喺《馬可福音》12:40同埋《路加福音》20:47。

蕭伯納用聖經嗰度對剝削弱勢寡婦嘅宗教領袖嘅譴責做戲劇創作嘅核心主題，批判啲有錢人嘅道德敗壞同窮人遭受嘅剝削。套戲喺1892年首演，係蕭伯納晌1898年出版嘅三部叫做《唔開心劇集》（ Plays Unpleasant ）嘅戲之一，佢哋之所以俾佢叫做「唔開心」，係因為佢哋嘅目的並唔係好似維多利亞時代嘅傳統戲劇噉娛樂觀眾，而係為咗喚起啲人對社會問題嘅關注，同埋譴責嗰啲不勞而獲嘅有錢人對勞動階級嘅剝削。系列嘅其他兩部劇作分別係《花花公子》（ The Philanderer ）同《華倫夫人嘅職業》（ Mrs . Warren ' s Profession ）。

## 製作
套戲喺1892年12月9日由獨立劇社喺舊皇家劇院首演，由羅拔臣（ WJ Robertson ）做主角。 

套戲喺1907年3月晌紐約先驅廣場劇院上演。 

套戲喺2003年晌蕭伯納戲劇節上演。  

2011年7月3日，由馬丁 · 賈維斯（ Martin Jarvis ）執導嘅廣播劇改編版喺 BBC Radio 3 播出（2013年10月6日重播），由丹 · 史蒂文斯演哈里 · 特倫奇，伊恩 · 麥基倫演薩托利斯，查理斯 · 丹斯演威廉 · 科凱恩， Honeysuckle-Seeks 演皮格利奇

2016年3月，套戲晌紐約劇院街上演，由演員劇團（ The Actors Company Theatre ）同金戈爾德劇團（ Gingold Theatrical Group ）聯合製作， David Staller 執導。 

## 參考